
31. august 2026
Rolle- og rettighedsbeskrivelse for RejsUd med zExpense
Teknisk beskrivelse af roller, rettigheder og funktionsadskillelse
1. Formål og afgrænsning
Denne beskrivelse samler de væsentligste roller, rettigheder og funktioner i RejsUd med zExpense samt de centrale regler for funktionsadskillelse. Formålet er at give institutionerne et samlet teknisk billede af, hvordan rollemodellen er opbygget, hvilke handlinger de enkelte roller kan udføre, og hvilke begrænsninger der gælder.
Beskrivelsen er målrettet lokale systemadministratorer, systemansvarlige og andre, der har behov for at forstå eller administrere roller og rettigheder i løsningen. Den er ikke en trin-for-trin-vejledning i brugen af RejsUd.
Funktionsadskillelse forstås overordnet som en kontrol, der skal sikre, at ingen enkeltstående person alene kan gennemføre hele den kritiske finansielle proces, og at der er personmæssig adskillelse mellem centrale led som disponering og godkendelse. Beskrivelsen tager udgangspunkt i den konkrete implementering af dette princip i RejsUd med zExpense.
2. Overordnet rollemodel
Rollemodellen består af procesroller, administrative roller og supplerende funktioner.
Procesroller
Procesrollerne indgår direkte i behandlingen af afregninger:
• Rejsende
• Attestant
• Godkender
Administrative roller
Den lokale systemadministrator understøtter opsætning og administration i institutionens eget regnskab:
• Lokal systemadministrator
Supplerende funktioner
Derudover findes funktioner, som giver særlig se-adgang eller mulighed for at handle på vegne af andre brugere:
• Controllerfunktion
• Sekretær
• Stedfortræder
• Log ind som
Økonomistyrelsen og systemleverandøren har desuden særlige centrale drifts-, support- og administrationsrettigheder. Disse rettigheder er ikke en del af institutionernes lokale rollemodel og beskrives derfor ikke nærmere her.
2.1 Sammenhæng mellem roller i RejsUd2 og RejsUd med zExpense
Rollemodellen i RejsUd med zExpense er ikke en direkte videreførelse af rollemodellen i RejsUd2. Nogle tidligere roller videreføres med samme betegnelse, nogle videreføres med en ny betegnelse, og andre funktioner er samlet under rollen Lokal systemadministrator.
Tabellen viser sammenhængen mellem tidligere RejsUd2-roller, roller eller funktioner i RejsUd med zExpense, den tekniske opsætning og den funktion, der varetages i løsningen.
	RejsUd2-rolle
	Rolle/funktion i RejsUd med zExpense
	Teknisk opsætning i zExpense
	Funktion i løsningen

	Lokal systemadministrator
	Lokal systemadministrator
	Rettighed: Administrator
	Varetager lokal opsætning og administration i regnskabet, herunder brugere, rettigheder, workflow, kontering, dimensioner og relevante lokale indstillinger.

	Fordeler
	Lokal systemadministrator
	Rettighed: Administrator
	Varetager de tilbageværende fordelings- og opfølgningsopgaver, der i den nye løsning ligger under lokal administration, fx opfølgning og omdirigering af transaktioner.

	Fordeler med bestilling
	Lokal systemadministrator
	Rettighed: Administrator
	Varetager relevante administrative opgaver vedrørende bestilling, planer, forskud eller transaktioner, i det omfang de i den nye løsning håndteres som lokal administration.

	Organisationskontrollant
	Lokal systemadministrator
	Rettighed: Administrator
	Funktionen er i den nye løsning placeret under lokal administration og realiseres teknisk gennem administratorrettighed.

	Kontrollant
	Attestant
	Se-adgang alle + medlem af gruppen Tilladte attestanter
	Kontrollerer og verificerer afregninger, herunder dokumentation, moms og kontering, før afregningen sendes videre i flowet.

	Rejsende
	Rejsende
	Rettighed: Bruger
	Opretter, redigerer og indsender egne afregninger, udgifter, kørsel og diæter.

	Rejsende med bestilling
	Rejsende
	Rettighed: Bruger
	Opretter egne afregninger og kan anvende plan- og bestillingsrelaterede funktioner.

	Godkender
	Godkender
	Se-adgang workflow + medlem af gruppen Tilladte godkendere
	Godkender afregninger i workflowet inden for den opsatte godkendelsesstruktur og prokura.

	Controller
	Controllerfunktion
	Se-adgang alle
	Har se-adgang til afregninger på tværs i løsningen. Den konkrete anvendelse afhænger af institutionens kontrol-, rapporterings- og opfølgningsbehov.

	Sekretær
	Sekretær
	Opsættes som Sekretær
	Kan hjælpe med at oprette og administrere afregninger på vegne af en anden bruger inden for den opsatte adgang.

	Stedfortræder
	Stedfortræder
	Opsættes som stedfortræder
	Kan handle midlertidigt på vegne af en anden bruger, fx ved fravær, afhængigt af den opsatte stedfortræderadgang.


Kolonne 2 angiver den rolle eller funktion, der anvendes i RejsUd med zExpense, mens kolonne 3 viser den tekniske realisering. En rolle kan være realiseret gennem en kombination af rettighed, gruppemedlemskab, workflowopsætning og særskilt rolleopsætning.
Betegnelsen Kontrollant anvendes ikke som rollebetegnelse i RejsUd med zExpense. Den tilsvarende rolle betegnes Attestant. Fordeler, Fordeler med bestilling og Organisationskontrollant videreføres heller ikke som selvstændige procesroller; de relevante funktioner er samlet under rollen Lokal systemadministrator.
Det er vigtigt at skelne mellem følgende elementer i opsætningen:
• Rettigheder, fx Administrator, Bruger, Se-adgang alle og Se-adgang workflow.
• Gruppemedlemskaber, fx Tilladte attestanter og Tilladte godkendere.
• Workflowopsætning, hvor attestant, godkender, godkenderhierarki og prokura opsættes pr. enhed.
• Særlige opsætninger, fx Sekretær og Stedfortræder.
En bruger bliver derfor ikke nødvendigvis attestant eller godkender alene ved at have en bestemt se-adgang. For attestanter og godkendere kræves både korrekt rettighed, relevant gruppemedlemskab og korrekt placering i workflowet.
3. Rejsende
3.1 Muligheder
En rejsende kan:
• oprette en afregning
• tilføje udgifter
• vedhæfte bilag
• registrere km/kørsel
• registrere diæter
• påføre kategori
• redigere poster før indsendelse
• slette poster
• splitte poster
• ændre kontering
• ændre moms
• indsende afregning
• se status på afregningen
Hvis en afregning returneres, kan den rejsende redigere afregningen og genindsende den.
Den rejsende opretter og ejer indholdet af afregningen. Det gælder især de egentlige forretningsdata, herunder udgifter, bilag, kørsler, diæter og øvrige oplysninger, der knytter sig til den konkrete rejse eller udgift.
3.2 Begrænsninger
En rejsende kan ikke godkende en afregning, som vedkommende selv har oprettet og indsendt. Den samme person kan dog godt verificere sin egen afregning, hvis personen også er opsat som attestant. Begrænsningen på godkendelse er den centrale funktionsadskillelse for procesrollerne.
4. Attestant
4.1 Muligheder
En attestant kan:
• tilgå og åbne indsendte afregninger
• se alle oplysninger i afregningen
• verificere afregningen før godkendelse
• returnere afregningen til den rejsende
• angive begrundelse ved returnering
• videresende afregningen til godkendelse
• videresende afregningen til en anden attestant
• ændre kontering
• ændre bogføringsdato
• ændre moms, hvis lokal opsætning tillader det
• splitte poster i en afregning
Attestanten er en aktiv kontrol- og korrektionsrolle. Rollen kan foretage visse regnskabsmæssige og tekniske justeringer, men kan ikke ændre de underliggende forretningsdata i afregningen.
4.2 Begrænsninger
En attestant kan ikke:
• oprette nye poster
• ændre dato, beløb, valuta, tekst eller kategori på udgiftsposter
• ændre km eller ruter
• ændre diæter
• godkende afregningen endeligt
5. Godkender
5.1 Muligheder
En godkender kan:
• tilgå og åbne afregninger til godkendelse
• se alle oplysninger i afregningen
• skrive kommentarer til afregningen
• godkende afregningen
• returnere afregningen til den rejsende eller attestanten
• videresende afregningen til en anden godkender
• ændre kontering
• ændre bogføringsdato
• ændre moms, hvis lokal opsætning tillader det
Godkenderen foretager den endelige beslutning om, hvorvidt afregningen kan godkendes. Rollen har samtidig mulighed for begrænsede justeringer i relation til kontering, bogføringsdato og moms.
5.2 Begrænsninger
En godkender kan ikke:
• ændre udgiftsposter
• ændre km eller ruter
• ændre diæter
• oprette nye poster
• splitte poster
5.3 Prokurakontrol
En godkender kan ikke godkende beløb, der overstiger egen prokura. Begrænsningen håndhæves teknisk i løsningen.
6. Lokal systemadministrator
6.1 Muligheder
En lokal systemadministrator kan:
• vedligeholde opsætning i det enkelte regnskab
• administrere lokale konteringsopsætninger
• vedligeholde lokale regler og parametre, hvor løsningen understøtter det
• administrere brugere og roller inden for eget regnskab
• understøtte den daglige drift og opsætning i det lokale regnskab
Som led i lokal administration og support kan den lokale systemadministrator anvende "log ind som" inden for det zExpense-account/regnskab, hvor administratoren har adgang. Funktionen giver mulighed for at agere på vegne af brugere i regnskabet, herunder at se, oprette, rette og indsende afregninger, hvor dette følger af den konkrete adgang og opsætning.
Den lokale systemadministrator kan desuden verificere afregninger, men kan ikke godkende afregninger, hverken på egne eller andres vegne.
En lokal systemadministrator kan administrere flere regnskaber, men adgangen etableres særskilt for hvert regnskab.
Den tekniske opsætning af et alias indgår ikke som en del af den lokale administrationsrolle i denne beskrivelse, da alias defineres i Navision.
6.2 Begrænsninger
En lokal systemadministrator kan ikke:
• ændre fastdefinerede systemopsætninger
• godkende afregninger, hverken på egne eller andres vegne
Lokal administration er dermed knyttet til opsætning, bruger- og rolleadministration, support og visse behandlingshandlinger inden for det enkelte regnskab, men ikke til overordnet systemstyring eller endelig godkendelse af afregninger.
6.3 Andengodkendelse ved administratorrettighed
Tildeling af lokal administratorrettighed er underlagt andengodkendelse. Det betyder, at én person ikke alene kan etablere administratoradgangen uden efterfølgende godkendelse fra en anden person. Kontrollen understøtter funktionsadskillelse gennem et fireøjneprincip ved håndtering af den privilegerede administratorrettighed.
7. Supplerende funktioner og repræsentationsadgang
7.1 Controllerfunktion
Controllerfunktionen realiseres gennem Se-adgang alle og giver se-adgang til afregninger på tværs i løsningen. Funktionen kan anvendes til kontrol, rapportering og opfølgning afhængigt af institutionens behov. Funktionen er ikke en selvstændig procesrolle i behandlingen af en afregning.
7.2 Sekretær
En bruger kan opsættes som Sekretær og dermed få mulighed for at oprette og administrere afregninger på vegne af en anden bruger inden for den opsatte adgang. Sekretæradgangen giver ikke i sig selv adgang til at godkende afregninger.
7.3 Stedfortræder
En bruger kan opsættes som Stedfortræder og midlertidigt handle på vegne af en anden bruger, fx ved fravær. De konkrete handlinger afhænger af den bruger, vedkommende er stedfortræder for, og den opsatte adgang. En stedfortræder kan derfor, afhængigt af opsætningen, oprette, indsende, verificere eller godkende afregninger på vegne af en anden bruger.
7.4 Log ind som
Lokal systemadministrator kan som led i lokal administration og support anvende funktionen Log ind som til at agere på vegne af en bruger inden for det regnskab, hvor administratoren har adgang. Funktionen kan blandt andet give mulighed for at se, oprette, rette og indsende afregninger på vegne af brugeren, afhængigt af den konkrete adgang og opsætning.
Log ind som er ikke en selvstændig rolle, men en repræsentationsfunktion knyttet til administratoradgangen. Funktionen giver ikke lokal systemadministrator adgang til at godkende afregninger på vegne af brugeren.
8. Funktionsadskillelse i løsningen
8.1 Overordnet princip
Funktionsadskillelse er en central intern kontrol. Den skal sikre, at ingen enkeltstående person alene kan gennemføre alle handlinger i forbindelse med en kritisk finansiel proces, og at der er personmæssig adskillelse mellem disponering og godkendelse.
I RejsUd med zExpense er princippet implementeret i en systemtilpasset form.
8.2 Den centrale regel
Den centrale funktionsadskillelsesregel er, at den bruger, der har oprettet og indsendt en afregning som rejsende, ikke kan godkende den samme afregning.
Det betyder samtidig:
• En person kan godt verificere sin egen afregning, hvis personen også er opsat som attestant.
• En attestant kan godt godkende en afregning, som vedkommende selv har verificeret.
• Attestant og godkender kan derfor være samme person, så længe personen ikke er rejsende på den pågældende afregning.
Løsningen håndhæver dermed ikke en absolut adskillelse mellem attestant og godkender. Den centrale skillelinje går mellem oprettelse/disponering som rejsende og endelig godkendelse som godkender.
Administratorroller kan have adgang til at oprette, rette, indsende og verificere afregninger som led i administrativ adgang, support eller repræsentationsadgang. De kan derimod ikke foretage den endelige godkendelse. Endelig godkendelse er forbeholdt godkenderrollen og eventuelle stedfortrædere for godkendere inden for den opsatte workflow- og funktionsadskillelse.
9. Særlige adgange og kontrol
Kombinationer af almindelige procesroller og udvidede eller repræsentationsbaserede adgange har betydning for institutionens kontrol. Det gælder især lokal administratoradgang, "log ind som", sekretærfunktion, stedfortræderadgang og controllerfunktionens udvidede se-adgang.
Handlinger udført via administratoradgang, "log ind som" eller anden repræsentationsadgang kan efterprøves gennem historik, logning eller relevante rapporter. Rapporteringen udgør ikke nødvendigvis en fuldstændig aktivitetslog over alle systemhandlinger. For rapporterede handlinger vedrørende indsendelse og verifikation fremgår det, når handlingen er udført på vegne af en anden bruger.
Den lokale administratorrettighed er desuden underlagt andengodkendelse ved tildeling. Sammen med begrænsningen på endelig godkendelse bidrager dette til kontrollen med privilegerede adgange i institutionen.
10. Samlet kontrolmodel
Kontrolmodellen kan sammenfattes i fire hovedprincipper:
• Afregningen behandles gennem procesrollerne Rejsende, Attestant og Godkender.
• Den bruger, der opretter og indsender afregningen som rejsende, kan ikke godkende den samme afregning.
• Lokal administratoradgang er underlagt særskilte begrænsninger og andengodkendelse.
• Handlinger udført via administrative eller repræsentationsbaserede adgange kan i relevant omfang efterprøves gennem historik, logning og rapportering.
11. Rolle- og funktionsmatrix
Matrixen viser de centrale funktioner for procesrollerne og Lokal systemadministrator. Sekretær og Stedfortræder indgår ikke som selvstændige procesroller i matrixen, fordi deres muligheder afhænger af den bruger og adgang, de repræsenterer. Controllerfunktionen er en særskilt se-adgang og er beskrevet i afsnit 7.1.
	Handling / funktion
	Rejsende
	Attestant
	Godkender
	Lokal
systemadministrator

	Oprette afregning
	Ja
	Nej
	Nej
	Ja

	Redigere udgiftsposter
	Ja
	Nej
	Nej
	Ja

	Registrere km
	Ja
	Nej
	Nej
	Ja

	Registrere diæter
	Ja
	Nej
	Nej
	Ja

	Vedhæfte bilag
	Ja
	Nej
	Nej
	Ja

	Splitte poster
	Ja
	Ja
	Nej
	Ja

	Ændre kontering
	Ja
	Ja
	Ja
	Ja

	Ændre moms
	Ja
	Ja
	Ja
	Ja

	Ændre bogføringsdato
	Nej
	Ja
	Ja
	Ja

	Indsende afregning
	Ja
	Nej
	Nej
	Ja

	Verificere afregning
	Nej
	Ja
	Nej
	Ja

	Returnere afregning
	Nej
	Ja
	Ja
	Ja

	Sende til anden attestant
	Nej
	Ja
	Nej
	Ja

	Sende til godkender
	Nej
	Ja
	Nej
	Ja

	Sende til anden godkender
	Nej
	Nej
	Ja
	Ja

	Godkende afregning
	Nej
	Nej
	Ja
	Nej

	Godkende egen afregning
	Nej
	Nej
	Nej
	Nej

	Log ind som / agere som bruger
	Nej
	Nej
	Nej
	Ja

	Administrere brugere
	Nej
	Nej
	Nej
	Ja

	Administrere roller
	Nej
	Nej
	Nej
	Ja

	Administrere lokal opsætning
	Nej
	Nej
	Nej
	Ja


Ja-markeringer for proceshandlinger under Lokal systemadministrator skal forstås som adgang via Log ind som eller anden relevant repræsentationsadgang. Handlingerne følger ikke af administratorrettigheden som en selvstændig procesrolle. Lokal systemadministrator kan ikke godkende afregninger, hverken på egne eller andres vegne.
Matrixen viser de handlinger, som de enkelte roller kan udføre. En person kan have flere roller. En rejsende kan derfor godt verificere sin egen afregning, hvis personen også er opsat som attestant.
Muligheden for at ændre moms afhænger af den lokale opsætning. Matrixen viser den generelle funktionelle adgang og skelner derfor ikke mellem Rejsende, Attestant og Godkender på dette punkt.

